Všeobecné   záväzné   nariadenie

obce    R a k o v i c e 

č. 2

O LIKVIDÁCII   ODPADOV  

NA   ÚZEMÍ   OBCE   RAKOVICE           

Návrh VZN vyvesený:  12.7.2010
VZN schválené: 30.7.2010
VZN vyvesené:  2.8.2010
VZN účinné, právoplatné od:  17.8.2010 

Na základe ustanovenia § 6 zákona číslo 369/1990 Zb. o obecnom zriadení v znení noviel v spojení s ustanoveniami § 4 ods. 3 písmeno f/ a g/ zákona a v súlade s ustanovením § 39 zákona číslo 223/2001 Z.z. o odpadoch, ako aj v súlade so zákonom číslo 582/2004 Z. z.   o miestnych daniach a miestnom poplatku za komunálne odpady a drobné stavebné odpady v znení neskorších predpisov sa Obecné zastupiteľstvo obce Rakovice uznieslo na tomto všeobecne záväznom nariadení /ďalej len VZN/:

Všeobecne záväzné nariadenie obce Rakovice č. 2
o likvidácii odpadov na území obce Rakovice

§ 1
Účel nariadenia

1.	Obec týmto nariadením upravuje podrobnosti o nakladaní s komunálnymi odpadmi       a drobným stavebným odpadom, ktorý vzniká na území obce Rakovice.
2.	Správne nakladanie s odpadmi je v záujme zaistenia ochrany životného prostredia, ochrany verejného poriadku, bezpečnosti a zdravia občanov.
3.	Toto VZN sa vydáva s cieľom určiť systém zberu odpadov na území obce Rakovice v súlade so zákonom o odpadoch číslo 223/2001 Z.z.
4.	Zabezpečiť alebo umožniť zber a prepravu komunálnych odpadov vznikajúcich na území obce Rakovice za účelom ich zhodnotenia alebo zneškodnenia v súlade s uvedeným zákonom vrátane zabezpečenia zberných nádob, ktoré zodpovedajú systému zberu komunálnych odpadov v obci a zabezpečenia priestoru, kde môžu občania odovzdať oddelené zložky komunálneho odpadu v rámci triedeného zberu obce Rakovice.
5.	Zabezpečiť podľa potreby /najmenej dvakrát do roka/ zber a prepravu objemových odpadov za účelom ich zhodnotenia alebo zneškodnenia, oddelene vytriedených odpadov z domácností s obsahom škodlivín a drobných stavebných odpadov.
6.	Ustanoviť podrobnosti o nakladaní s komunálnym odpadom a s drobným stavebným odpadom, ustanoviť spôsob zberu a prepravy komunálneho odpadu, spôsob triedeného zberu jednotlivých zložiek komunálneho odpadu, spôsob nakladania s drobným stavebným odpadom ako i určiť miesta na ukladanie, zhodnocovanie i zneškodňovanie týchto odpadov.
7.	Ustanoviť miestny poplatok za zneškodňovanie, resp. zhodnocovanie komunálneho odpadu v obci Rakovice.

§ 2
Vymedzenie základných pojmov

1.	Komunálne odpady /ďalej len KO/ sú odpady z domácností vznikajúce na území obce pri činnosti fyzických osôb a odpady podobného charakteru vznikajúce pri činnosti právnických osôb alebo fyzických osôb – podnikateľov, ako aj odpady vznikajúce pri činnosti obce – čistenie verejných komunikácií a priestranstiev, ktoré sú v správe obce a pri údržbe verejnej zelene, vrátane parkov a cintorína.
2.	Drobné stavebné odpady /ďalej len DSO/ sú odpady z bežných udržiavacích prác zabezpečovaných fyzickou osobou, pri ktorých postačuje ohlásenie stavebnému úradu alebo na ktoré sa nevyžaduje stavebné povolenie ani ohlásenie /stavebný zákon/.
3.	Zložka komunálnych odpadov je ich časť, ktorú je možné mechanicky oddeliť a zaradiť ako samostatný druh odpadu.
4.	Pôvodca odpadu je každý, koho činnosťou vzniká odpad, alebo ten, kto vykonáva úpravu zmiešavanie alebo iné úkony s odpadmi, pokiaľ ich výsledkom je zmena povahy alebo zloženia týchto odpadov.
5.	Držiteľom odpadu je pôvodca odpadu alebo fyzická osoba alebo právnická osoba, u ktorej sa odpad nachádza.
6.	Zneškodňovanie odpadov je také nakladanie s nimi, ktoré nespôsobuje poškodzovanie životného prostredia alebo ohrozovania zdravia ľudí.
7.	Zhodnocovanie odpadov sú činnosti vedúce k využitiu fyzikálnych, chemických alebo biologických vlastností odpadov.
8.	Triedenie odpadov je delenie odpadov podľa druhov alebo oddeľovanie zložiek odpadov, ktoré možno po oddelení zaradiť ako samostatné druhy odpadov.
9.	Podľa stavebného zákona:                                                                                                     	a)  Rodinný dom je budova určená predovšetkým na rodinné bývanie so samostatným     	     vstupom z verejnej komunikácie, ktorá má najviac tri byty, dve nadzemné podlažia 	     a podkrovie.                                                                                                         	b) Bytový dom je budova určená na bývanie pozostávajúca zo štyroch a viacerých 	     bytov so spoločným hlavným vstupom z verejnej komunikácie.
10.	Pojmy zavedené týmto VZN:
a)	Užívateľmi zberných nádob sú:
•	pôvodcovia odpadu, ktorým boli zberné nádoby zapožičané obcou Rakovice alebo sú vlastníctvom užívateľa.
•	pracovníci organizácie poverenej zberom.
b)	Veľkoobjemový odpad je komunálny odpad a drobné stavebné odpady, ktoré nie je možné pre ich veľký rozmer likvidovať štandartnými nádobami alebo ich množstvo presahuje objem, ktorý je možné štandartnými nádobami vyviesť v rámci stanoveného pravidelného harmonogramu vývozu.

§ 3
Program odpadového hospodárstva

1.	Program odpadového hospodárstva je základný dokument pre riadenie odpadového hospodárstva obce Rakovice v oblasti nakladania s komunálnymi odpadmi a drobnými stavebnými odpadmi, spracovávaný na základe zákona č. 223/2001 Z.z. o odpadoch v znení neskorších predpisov, určujúci najmä smerovanie a ciele odpadového hospodárstva a opatrenia na ich dosiahnutie.
2.	Program odpadového hospodárstva určuje ciele odpadového hospodárstva a opatrenia na ich plnenie v súlade so zákonom o odpadoch.
3.	Každý pôvodca odpadov, ktorý je právnickou alebo fyzickou osobou – podnikateľom a produkuje viac ako 50 kg nebezpečných odpadov alebo 1 tonu ostatných odpadov, je povinný vypracovať svoj vlastný program.
4.	Povinnosť pôvodcu odpadov vypracovať program plní pre komunálne odpady, ako aj pre drobné stavebné odpady obec Rakovice, na ktorom území tieto odpady vznikajú. 
5.	Záväzná časť programu pôvodcu odpadov musí obsahovať cieľové smerovanie nakladania s určenými druhmi a množstvami odpadov v určenom čase (prúdy odpadov) podľa vyhlášky MŽP SR č. 283/2001 Z.z. a opatrenia na znižovanie množstva biologicky rozložiteľných odpadov ukladaných na skládky odpadov.
6.	Smerná časť pôvodcu odpadov musí obsahovať zámery na vybudovanie nových zariadení na zhodnocovanie odpadov, zneškodňovanie odpadov, ako aj zariadení na iné nakladanie s odpadmi.
7.	Pôvodcovia odpadov na území obce sa môžu dohodnúť navzájom alebo spolu s obcou, že vypracujú spoločný program.
8.	 Obecný úrad v Rakoviciach objedná vypracovanie programu odpadového hospodárstva u oprávnenej osoby a zahrnie do neho aj organizácie, ktorých zriaďovateľom je obec. 
9.	V prípade, že v čase po schválení programu zásadným spôsobom sa zmenia skutočnosti, ktoré sú rozhodujúce pre obsah jeho programu, je pôvodca odpadov povinný svoj program aktualizovať. 
10.	Obec Rakovice zabezpečuje aktuálnosť programu odpadového hospodárstva na základe monitoringu existujúceho stavu odpadového hospodárstva (predpísaná evidencia, analýzy), sledovaním vývojových trendov v oblasti legislatívy a technológií pre spracovanie odpadov a plnením svojich zákonných povinností.

§ 4
Pravidlá nakladania s odpadmi

1.	Za zber, prepravu a zneškodňovanie KO, vrátane odpadov z obalov a DSO sa platí obci miestny poplatok a to podľa prílohy číslo l. tohto VZN o odpadoch.
2.	Zakazuje sa:
•	Pri ukladaní odpadu do zberných nádob ich preplňovať a preťažovať.
•	Do zberných nádob ukladať odpady, ktoré nepatria do KO, vrátane odpadov z obalov resp. sa zvlášť separujú.
•	Ukladať odpad mimo zbernej nádoby.
•	Premiestňovať zberné nádoby z určených stanovíšť.
•	Používať zberné nádoby na iný účel.
•	Poškodzovať zberné nádoby.
•	Svojvoľne vytvárať skládku odpadu.
•	Vyberať alebo odnášať odpad zo zberných nádob.
•	Uložiť alebo ponechať KO na inom mieste ako na mieste na to určenom v súlade so zákonom o odpadoch a týmto VZN
•	Zneškodniť odpad alebo zhodnotiť odpad inak ako v súlade so zákonom o odpadoch.
•	Zriediť a zmiešavať jednotlivé druhy nebezpečných odpadov alebo nebezpečné odpady s odpadmi, ktoré nie sú nebezpečné za účelom zníženia koncentrácie prítomných škodlivín.
•	Opotrebované batérie a akumulátory zmiešavať s odpadmi z domácností.
•	Vypúšťať odpadové oleje a akékoľvek zostatky po spracovaní odpadových olejov do pôdy.
•	Spaľovať KO s výnimkou odpadu zo zelene a to konkrétne suchej drevnej hmoty.
•	Zamedzovať prístup pre zberové vozidlá k zberovým nádobám.
V prípade organizovaných akcií triedeného zberu sa spôsob zberu a zhodnocovania vytriedených zložiek KO dohodne s organizáciou poverenou zberom v spolupráci s obcou a fyzickými a právnickými osobami, zabezpečujúcimi zhodnotenie vyzbieraného odpadu.

§ 5
Povinnosti pôvodcu odpadu

1.	Vlastník, užívateľ alebo správca objektu pri ktorého užívaní alebo prevádzke vzniká odpad si musí zabezpečovať zbernú nádobu na jeho zbieranie a zneškodňovanie. Zbernú nádobu si pôvodca zabezpečí od obce Rakovice. Zberné nádoby na separovaný zber poskytne obec bezplatne.
2.	Pôvodca odpadu je povinný triediť KO, vrátane odpadov z obalov do zberných nádob na to určených, resp. zaniesť vyseparované zložky KO do zberného strediska obce Rakovice, príp. do zberných surovín. 
3.	Počet a druh zberných nádob a frekvenciu odvozu určí  podľa potreby starosta obce.
4.	Každý pôvodca KO, vrátane odpadov z obalov na území obce Rakovice je povinný zapojiť sa do systému zberu obce Rakovice. Pôvodca KO, ktorý nie je zapojený do zberu KO je povinný sa prihlásiť na obecnom úrade, aby mu bolo umožnené zabezpečiť potrebné zberné nádoby.
5.	Nový pôvodca KO, vrátane odpadov z obalov je povinný sa prihlásiť na obecnom úrade najneskôr do jedného mesiaca odo dňa keď sa stáva týmto pôvodom, čím mu vzniká povinnosť platiť poplatok obci Rakovice za zber, prepravu a zneškodňovanie KO a DSO v zmysle zákona o odpadoch.
6.	Každý pôvodca KO a DSO je povinný ukladať KO, vrátane odpadov z obalov alebo ich oddelené zložky a DSO na účely ich zberu na miesta určené obcou Rakovice.
7.	Za zber, prepravu a zneškodňovanie KO, vrátane odpadov z obalov a DSO sa platí obci Rakovice príslušný poplatok.
8.	Pôvodca odpadu, ktorý je právnickou alebo fyzickou osobou – podnikateľom a produkuje ročne viac než 50 kg nebezpečných odpadov alebo 1 tonu ostatných odpadov, vypracúva vlastný program odpadového hospodárstva a je povinný predložiť ho obci.
9.	Každý pôvodca odpadu je povinný dodržiavať schválený program odpadového hospodárstva.   
10.	Každý kto vykonáva činnosť /predajné stánky, bufety, záhradné posedenia, pojazdné stánky a podobné zariadenia/ alebo organizuje podujatia pre verejnosť na verejných alebo otvorených priestranstvách na území obce je povinný zabezpečiť:
•	Priestranstvo dostatočným počtom zberných nádob KO /malé odpadkové koše/.
•	Zabezpečiť na vlastné náklady odvoz a zneškodnenie resp. zhodnotenie odpadu zo zberných nádob, ktorý vzniká jemu návštevníkom /zákazníkom/ v súvislosti s touto činnosťou.
•	Čistotu a poriadok, ak nie je obcou určené inak, aspoň 3 metre od tohto zariadenia.
11.	Obecný úrad po spolupráci s poverenou organizáciou a pôvodcom odpadu určí miesto pre zberné nádoby tak, aby:
•	Bolo možné zberné nádoby bez časových strát a ťažkostí vynášať.
•	Boli zberné nádoby umiestnené na pevnom podklade.
•	Boli zberné nádoby vynesené až na miesto, kde je k nim možný prístup a zabezpečiť ich uloženie späť na miesto po vyprázdnení.
•	Udržiavať zberné nádoby  v riadnom stave a čistote na svoje náklady.
12.	Pôvodca odpadu je povinný vkladať odpad do zbernej nádoby tak, aby nedošlo k znečisteniu okolia zbernej nádoby resp. odstrániť toto znečistenie, po vsypaní odpadu uzatvoriť zberné nádoby.
13.	Pôvodca KO zodpovedá za KO uložený v zbernej nádobe až do jeho odvozu oprávnenou osobou.

§ 6
Komunálny odpad

1.	Komunálne odpady, vrátane odpadov z obalov sú odpady z domácností, vznikajúce na území obce pri činnosti fyzických osôb a odpady podobného charakteru vznikajúce pri činnosti právnických osôb alebo fyzických osôb podnikateľov.
2.	Za komunálne odpady sa považujú aj odpady vznikajúce pri činnosti obce pri čistení verejných komunikácií a priestranstiev, ktoré sú v správe obci a pri údržbe verejnej zelene vrátane parkov a cintorínov. 
3.	Za nakladanie s komunálnymi odpadmi, ktoré vznikli na území obce a drobnými stavebnými odpadmi, ktoré vznikli na území obce, zodpovedá obec. 
4.	Komunálny odpad je zaradený v katalógu odpadov vydaným MŽP SR Vyhl. č. 284/2001 pod číslom 20 a zahŕňa nasledovné podskupiny odpadov: 
•	20 01 oddelene zbierané zložky KO, vrátane odpadov z obalov
•	20 02 odpady zo záhrad a z parkov /vrátane odpadu z cintorínov/
•	20 03 iné komunálne odpady – odpady zo septikov

§ 7
Spôsob zberu, zneškodňovanie a prepravy KO

Obec, majitelia, správcovia alebo spoločenstvá bytov sú povinní oboznámiť občanov, nájomníkov so systémom zberu komunálnych odpadov v obci, v ktorej sú prihlásení na trvalý alebo prechodný pobyt, alebo v ktorej sa bytový dom nachádza. Taktiež sú povinní oboznámiť nájomníkov so systémom separácie odpadov. 
1.	Vykonávať zber a zneškodňovanie KO, vrátane odpadov z obalov DSO na území obce Rakovice môže len ten, kto má uzatvorenú zmluvu na vykonávanie tejto činnosti s obcou, ak túto činnosť nezabezpečuje sama obec.
Kto nakladá na území obce s KO a DSO bez uzatvorenia zmluvy na túto činnosť s obcou Rakovice a neuzatvorí takúto zmluvu,  nemôže po tomto termíne túto činnosť na území obce vykonávať- organizácie poverenej zberom.
2.	Organizácia poverená zberom je organizácia, ktorá má technické, materiálne a personálne zabezpečenie výkonu požadovanej činnosti a súhlas orgánu štátnej správy odpadového hospodárstva
3.	Obec je oprávnená požadovať od držiteľa KO a DSO potrebné informácie.
4.	Držiteľ KO a DSO je povinný na vyžiadanie obce poskytnúť pravdivé a úplné informácie súvisiace s nakladaním s KO a DSO.
5.	Fyzické a právnické osoby s produkciou odpadu, ktorá presahuje štandartné množstvá alebo s osobitnými požiadavkami na organizáciu vývozu si dohodne podmienky /veľkosť a typ nádoby, harmonogram vývozu a pod./ osobitne s obcou.
6.	Zberné nádoby sú vo vlastníctve obce alebo si ich obec prenajíma od firmy, ktorá zabezpečuje odvoz odpadu.
7.	Domový odpad vyváža poverená organizácia podľa harmonogramu v pravidelných intervaloch, najmenej 1 – krát za dva týždne.
8.	Poverená organizácia za zber, zneškodňovanie a prepravu KO, vrátane odpadov z obalov je povinná:
a)	Vypracovať harmonogram pravidelného odvozu odpadu.
b)	Zabezpečiť pravidelný alebo mimoriadny odvoz domového odpadu.
c)	Odvážať odpady včas, aby nedochádzalo k preplňovaniu nádob a znečisťovaniu stanoviť v dôsledku oneskoreného odvozu, v opačnom prípade odstrániť znečistenie na vlastné náklady.
d)	Po vyprázdnení zberných nádob tieto umiestniť na pôvodné miesto.
e)	Odstrániť odpady, ktoré sa vysypali pri vyprázdňovaní zo zberných nádob.
f)	Poškodené zberné nádoby opraviť, znehodnotené a zdeformované vymeniť pri nasledujúcom odvoze, pokiaľ tieto organizácia poskytla aj poškodila.
g)	V období sviatkov vyvážať zberné nádoby podľa potreby.
9.	Ak si neobjednal pôvodca KO pravidelný odvoz KO, zabezpečí jeho vývoz oprávnená osoba po rozhodnutí obce Rakovice na náklady pôvodcu odpadu.
10.	Za mimoriadny odvoz KO sa považuje:
a)	Odvoz KO, ktorý nie je dovolené ukladať do zberných nádob.
b)	Odvoz KO, ktorý je mimo nádoby.
c)	Odvoz KO, ktorý nie je riadne pripravený na odvoz. Náklady spojené s mimoriadnym odvozom hradí a odvoz poverenou organizáciou zabezpečuje ten, koho činnosťou odpad vznikol.
11.	V katastrálnom území obce Rakovice sa určuje:
a)	Povinná štandartná zberná nádoba /nádoby/ pre platiteľov poplatku z rodinného domu pre netriedený KO, a to 110 litrová plechová nádoba alebo 120 litrová plastová nádoba. Pri bytových domoch sú umiestnené 1100 l kontajnery na komunálny odpad.  Obec Rakovice ďalej stanovuje nasledovné podmienky pre zapožičanie nádoby na komunálny odpad do domácností:  
aa) 0 - 4 členovia domácnosti počet nádob na komunálny odpad : 1
ab) 5 – 8 členov domácnosti počet nádob na komunálny odpad : 2
ac) 9 – 12 členov domácnosti počet nádob na komunálny odpad : 3
Pri potrebe ďalšej nádoby pri konkrétnom počte členov domácnosti stanovuje Obec Rakovice poplatok za ďalšiu nádobu vo výške 50,00 eur za 1 nádobu na komunálny odpad (110 litrová kovová nádoba alebo 120 l plastová nádoba).  
b)	Plastová nádoba  - 240 l alebo 1100 l kontajner na zber papiera.
c)	Plastové PET fľaše a ostatné plasty  sa zberajú do vriec.
d)	Povinnosťou oprávnenej organizácie je priebežne pri svojej činnosti sledovať zloženie komunálnych odpadov a podiely odpadov z obalov na celkovom objeme vyseparovaných zložiek komunálnych odpadov a ohlásiť obci Rakovice každú podstatnú (dlhodobú) zmenu v zložení a podieloch odpadov z obalov, uvedených v programe odpadového hospodárstva obce.

§ 8
Oddelené zberné zložky KO v obci Rakovice

1.	Obec triedi nasledovné zložky KO:
•	200101 papier a lepenka, vrátane odpadov z obalov
•	200102 sklo, vrátane odpadov z obalov
•	200110 šatstvo a textílie
•	200113 rozpúšťadlá /N/
•	200121 žiarivky a iný odpad obsahujúci ortuť /N/
•	200133 batérie a akumulátory uvedené v 160601, 160602, 160103 a natriedené batérie a akumulátory obsahujúce tieto batérie /N/
•	200135 vyradené elektrické a elektronické zariadenia obsahujúce nebezpečné látky 
•	200139 plasty, vrátane odpadov z obalov
•	200140 kovy, vrátane odpadov z obalov
•	200201 biologický rozložiteľný odpad /odpad zo zelene/
•	200301 zmesový komunálny odpad
•	200304 odpad zo septikov
•	200307 objemný odpad
•	170900 drobné stavebné odpady z obcí

2.	Zhodnotenie resp. zneškodnenie nebezpečných odpadov /so značkou N/ si podnikatelia zabezpečujú sami podľa platných predpisov.

§ 9
Spôsob triedenia, zhodnocovania a prepravy oddelene zbieraných zložiek KO

1.	Ak sa pri vývoze zistí, že triedená zložka odpadu v zbernej nádobe je znečistená iným odpadom v takom rozsahu, že nie je možné jej účelné zhodnotenie, nádoba bude vyprázdnená až pri vývoze netriedené KO. V tomto prípade ide o priestupok podľa zákona o odpadoch § 80 ods. 1 písm. b/ a § 39 ods. 5 písmeno c/ pôvodcu odpadov, pracovníci zabezpečujúci zber sú o tomto povinní informovať obecný úrad.
2.	Spôsob triedenia zberu, zhodnotenia a prepravy jednotlivých zložiek uvedených v § 7 je vyjadrený v prílohe č. 2.

§ 10
Spôsob triedenia, zhromažďovania a zneškodňovania drobného stavebného odpadu /DSO/

1.	DSO je definovaný v § 2 ods. 1 písm. b/ tohto VZN:
a)	-     1701 01 betón
-     1701 02 tehly
      -     1701 07 zmesi
b)  zemina a kamenivo
2.	Pôvodcovia i držitelia DSO sú povinní odpad vytriediť na jednotlivé zložky /druhy/ odpadu – kovy, drevo, plasty a pod. a tieto účelne zhodnotiť.
3.	Pôvodcovia i držitelia DSO sú povinní ho zhromažďovať bezpečným spôsobom mimo verejného priestranstva alebo na verejnom priestranstve výlučne na základe súhlasu obce Rakovice s využitím verejného priestranstva, takým spôsobom, aby nedochádzalo k poškodzovaniu životného prostredia, nadmernému znečisťovania okolia a k ohrozovaniu bezpečnosti a zdravia ľudí.
4.	Pokiaľ nie je možné zneškodniť DSO vyššie určeným spôsobom, sú povinní jeho pôvodcovia i držitelia zabezpečiť prepravu a zneškodnenie DSO osobitne na vlastné náklady, spôsobom a prostriedkami ustanovenými všeobecne právnymi predpismi. Zber, prepravu a zneškodňovanie DSO môže vykonávať len poverená organizácia na základe zmluvného vzťahu s obcou .
5.	Iné nakladanie s DSO sa zakazuje, najmä vhadzovať ho do zberných určených pre iných účastníkov systému zberu KO /nádoby pre bytové domy na verejne dostupných miestach a pod./.

§ 11
Nepovolené skládky odpadov

1.	Ak vlastník, správca alebo nájomca nehnuteľnosti zistí, že na jeho nehnuteľnosť bol umiestnený odpad v rozpore s týmto VZN o odpade a zákona o odpadoch č. 223/2001 Z.z. je povinný to ohlásiť bezodkladne Obecnému úradu vo Rakovice, alebo príslušnému orgánu štátnej správy v územnom obvode, ktorého sa nehnuteľnosť nachádza.
2.	V celom katastrálnom území obce Rakovice sa zakazuje ukladať KO mimo priestorov zariadení a objektov na to určených. Ukladanie odpadu na iné miesta je zakladaním nepovolenej skládky – tzv. čiernej skládky odpadu.
3.	Vlastník , správca alebo užívateľ je povinný vykonať opatrenie na zamedzenie zakladania nepovolených skládok odpadu na jeho nehnuteľnosť.
4.	Každý má za povinnosť ohlásiť toho, kto na území obce Rakovice zakladá nepovolenú skládku odpadov na obecný úrad, resp. ďalším orgánom príslušným konať vo veciach odpadového hospodárstva.

§ 12
Sankcie

Priestupku sa podľa zákona o odpadoch č. 223/2001 § 80 ods. 1 dopustí ten, kto:
1.	a/ Zneškodní odpad alebo zhodnotí odpad v rozpore so zákonom a s týmto VZN.
b/ Uloží odpad na iné miesto než na miesto určené obcou.
      c/ Nesplní oznamovaciu povinnosť.
      d/ Nakladá s inými ako komunálnymi odpadmi alebo s inými ako drobnými stavebnými 
         odpadmi v rozpore so zákonom o odpade a s týmto VZN.
      e/ Vykoná nedovolenú prepravu odpadov.
      f/ Neposkytne obcou požadované údaje.
      g/ Nakladá s nebezpečnými odpadmi v rozpore so zákonom o odpadoch a týmto VZN.
      h/ Nakladá s opotrebovanými batériami v rozpore so zákonom o odpadoch a s týmto VZN.
      i/ Nakladá s odpadovými olejmi v rozpore so zákonom o odpadoch a s týmto VZN.
      j/ Nezabezpečí štandartnú nádobu podľa § 6 bod 11 tohto VZN.
2.	Za priestupok podľa
a)	Odseku 1 písmeno a/ až c/ a f/ a j/ obec uloží pokutu do  165,5 €.
b)	Odseku 1 písmeno d/, e/,g/ až i/  obec uloží pokutu do  663,5 €.

§ 13
Informácie

1.	Obecný úrad v Rakoviciach zabezpečí:
a)	Podrobnú informovanosť o rozsahu triedenia KO ako aj harmonogram vývozu KO, vývozu plastových fliaš, vývozu papiera a vývozu skla do každej domácnosti a každej povinnej osobe.
b)	Jedenkrát ročne vyhodnotenie efektívnosti a úrovne triedenia jednotlivých zložiek KO, vrátane informácií o príjmoch z predaja a toto vyhodnotenie predloží obecnému zastupiteľstvu.
c)	Evidenciu organizácií poverených zberom, ktoré majú s obcou uzatvorenú zmluvu na zber, prepravu a zneškodňovanie KO, vrátane odpadov z obalov a DSO, jej aktuálne jednoročné zverejnenie /obecné tabule/.
d)	Ak ide o odpady z obalov, podmienky pre zabezpečenie ich zberu a zhodnotenia/recyklácie si vopred s obcou a písomnej forme dohodne osoba, ktorá plní alebo ktorá pre iných zabezpečuje plnenie povinností podľa platného zákona o obaloch (tzv. povinné osoby a oprávnené organizácie podľa zákon č. 119/2010Z.z. o obaloch). Pre takéto osoby sú záväzné údaje o celkových množstvách a zložení odpadov z obalov a ich podiele na vyseparovaných zložkách komunálnych odpadov, uvedené v programe odpadového hospodárstva obce. 

§ 14
Záverečné ustanovenia

1.	Kontrolu dodržiavania toho nariadenia vykonávajú:                                                            a) orgány obce – starosta, obecné zastupiteľstvo, obecný úrad
      b) orgány štátnej správy v rozsahu jej kompetencií	
2.	Na tomto nariadení sa uznieslo Obecné zastupiteľstvo v Rakoviciach dňa 14.12.2011 uznesením číslo 136/2011.
3.	Ruší sa všeobecne záväzné nariadenie obce Rakovice o likvidácii odpadov na území obce Rakovice zo dňa 30.7.2010.
4.	Toto všeobecne záväzné nariadenie obce Rakovice o likvidácii odpadov na území obce Rakovice nadobúda účinnosť 1.1.2012.

V Rakoviciach dňa 14.12.2011

                             Dušan  D a l o š
                             starosta obce